On siiski selge ja paratamatu, et järgnev peegeldab olulisel määral "autori käekirja". Kas see väldib eelnevates peatükkides kirjeldatud karisid ja eristub näiteks aadeldamistavadest, ei ole enam siinkirjutaja arvata. Muidugi annan endale aru, et seegi töö on varjatult eestkostev, on rohkem minu (meie? - "akadeemilis-bürokraatliku subkultuuri") kui "nende" (kohalike, vähemobiilsete inimeste jt) kontseptsioon. Loodan, et see on õigustatud "kui etapp pidevalt kahtlevas, kahekõnelises ja  enesekriitilises heitluses, mille käigus me püüame leida seda, mis on õige ja teostatav ja mis sobib nende olude ja prioriteetidega" (Chambers and Conway 1991: 3). Õigustuseks sobib vast seegi, et kontseptsiooni konstrueeritus on algusest peale tehtud avalikuks ning jäetudki avatuks, öeldes sõnaselgelt, et tegu on vaid diskussiooni mingi hetke seisu fikseeringuga. Jätkakem diskussiooni!